પછી ગાડું આગળ વધે છે. ગામ આખું હાથિયાના ઉત્સવમાં જોડાય છે. નિયત સ્થળે આવીને ગાડું ઉભું રહે છે ત્યારે બળદો પોરો ખાય છે. આ ચારેય બળદોને ચોમાસાના ચાર માસ અષાઢ, શ્રાવણ, ભાદરવો ને આસો કલ્પવામાં આવે છે. એ વખતે પૉરો ખાવા ઉભેલા ચારેય બળદોમાંથી કયો બળદ કેટલું મૂતરે છે એના ઉપરથી ચારેય મહિનામાં વધુ ઓછો કેટલો વરસાદ થશે તેનો તાગ મેળવવામાં આવે છે. અનુભવી ઘૈડિયાઓ શ્રદ્ધાપૂર્વક કહે છે કે વરસોથી થતા આ વરતારા આવનારા ચોમાસાનો વરસાદ જાણવા ઉપયોગી બની રહે છે. એના આધારે ખેતીમાં કયો પાક લેવો તેનો નિર્ણય કરે છે. આ જીવતીજાગતી લોકવેધશાળાઓના અનુભવોને ભડલી વાક્યોની જેમ વિજ્ઞાાનની સરાણે ચઢાવીને એનો અભ્યાસ કરવાનું કોઈએ વિચારવા જેવું ખરું. ઐઠોરના ગણપતિ મંદિરમાં પણ વરસના વરતારા આજે ય જોવાય છે.